ધ્યેયે કશિશને બિઝનેસ કરવાનું સૂચન તો આપી દીધું, પણ કશિશને કયો બિઝનેસ કરવો તે અંગે સૂઝ નહોતી પડી રહી. તે મનોમન અકળાઈ ઊઠી. રોજ નેટ પર નવા-નવા આઇડિયા સર્ચ કરતી, પણ કોઈ પણ આઇડિયા ક્લિક નહોતો થતો. અચાનક એક દિવસ સાંજે કશિશને કૉફી હાઉસ શરૃ કરવાનો આઇડિયા આવ્યો. કશિશ પહેલેથી જ કૉફી હાઉસ કલ્ચર તરફ આકર્ષિત થયેલી હતી. કૉફી હાઉસ તરફના ખેંચાણને કારણે જ તે જ્યારે યુરોપ ફરવા ગઈ હતી ત્યારે તેણે જુદાં જુદાં કૉફી હાઉસની મુલાકાત લીધી હતી. ધ્યેયે પણ કશિશના આઇડિયાને ગ્રીન સિગ્નલ આપ્યું. જોકે, કૉફી હાઉસ શરૃ કરવા માટે ફાઇનાન્સ કોણ કરશે તેની મૂંઝવણ કશિશને સતાવવા લાગી. આખરે કશિશે કૌશલ સાથે પોતાનો આઇડિયા શેર કર્યો. કૌશલ કશિશના કૉફી હાઉસ શરૃ કરવાના નિર્ણયને લઈને ખૂબ ખુશ થઈ ગયો. આમેય કૌશલ પોતે બિઝનેસમેન હતો, તેની પાસે આર્કિટેક્ટ-ઇન્ટીરિયર ડિઝાઇનરની ફોજ હતી, તેથી કશિશને અન્ય કોઈ ચિંતા નહોતી. કશિશ પોતાના કૉફી હાઉસને લગતા વિચારોમાં તલ્લીન હતી ત્યાં ધ્યેયનો ફોન આવ્યો. ધ્યેયે તેને ઉદયને મળવાની વાત યાદ કરાવી. કશિશ ધ્યેયના ઘરે પહોંચી. ઉદય અગાઉથી જ ત્યાં પહોંચી ચૂક્યો હતો. ઉદય અને કશિશ વચ્ચે સમાધાન થાય તે માટે ધ્યેય અને ઉદયે આ મિટિંગ ગોઠવી હતી. ઉદયે કશિશને કેસ પાછો ખેંચી લેવા કહ્યું અને બદલામાં જે જોઈએ તે આપવાનો વાયદો કર્યો. સામે પક્ષે કશિશે પણ ઉદય પાસે પોતાને મેડિકલ કોલેજમાં એડમિશન જોઈએ છીએ – એ અપાવી શકશે જેવી રજૂઆત કરીને ઉદયને ઝંખવાણો પાડી દીધો અને પોતાની સાથે એક માત્ર સ્ત્રી હોવાને કારણે થયેલા અન્યાયનો વળતો ઘા ઉદય પર કર્યો.